ΤΟΠΟΘΕΤΗΣΗ ΓΙΑ ΤΟΝ ΠΡΟΫΠΟΛΟΓΙΣΜΟ ΤΟΥ 2018

21-11-2017

Η σημερινή συζήτηση για τον προϋπολογισμό Εσόδων-Δαπανών του έτους 2018 αποτελεί **κορυφαίο γεγονός** αφού θα καθορίσει τη χρηματοδότηση των πολιτικών που θα εφαρμοστούν στην πόλη μας την επόμενη χρονιά.

Σε επίπεδο **διαβούλευσης** ο προϋπολογισμός δεν συζητήθηκε με τους πολίτες και τους κοινωνικούς φορείς ή και στην επιτροπή διαβούλευσης.

Αυτή την πολιτική έχουμε επανειλημμένα καλέσει τη διοίκηση να εφαρμόσει, εγκαταλείποντας την δημαρχοκεντρική αντίληψη της περί ενός ανδρός αρχή.

Αναδεικνύεται και με αυτή την παράλειψη η αντίληψη της για τη **δημοκρατία στο Δήμο, τη διαφάνεια και τη συμμετοχή των πολιτών** στη λήψη των αποφάσεων.

Ο προϋπολογισμός υλοποιεί τις **μνημονιακές πολιτικές λιτότητας** στο χώρο της Τ.Α, αφού το Παρατηρητήριο καθόρισε, όπως και όλα τα προηγούμενα χρόνια, πολύ αυστηρούς κανόνες τόσο για τον υπολογισμό των εσόδων όσο και για το ύψος των δαπανών σε σχέση με την προηγούμενη χρονιά

Σύμφωνα με το **Προσχέδιο Κρατικού Προϋπολογισμού** 2018 για την Τ.Α. προβλέπεται περικοπή επιπλέον, τουλάχιστον 129 εκ. από τους ΚΑΠ, σε σχέση με όσα προβλέπονται και ψηφίστηκαν στο Μεσοπρόθεσμο **Πλαίσιο Δημοσιονομικής Σταθερότητας (ΜΠΔΣ) 2018-2021, δηλαδή το 4ο Μνημόνιο.**

Η Τ.Α. ουδέποτε έλαβε τα προβλεπόμενα ποσά από το Ν.3852/10 **(Καλλικράτης)** (21,3% από το φόρο εισοδήματος, 12% από το ΦΠΑ) με αποτέλεσμα να έχουν υπεξαιρεθεί 13 δισ. την προηγούμενη 7ετία. Να σημειώσουμε ότι η υπεξαίρεση θα συνεχιστεί αφού τόσο το **(ΜΠΔΣ)** προβλέπει ότι οι επιχορηγήσεις στην Τ.Α. δεν θα ξεπερνούν τα 3.4 δις. από 5.2 δις. που προέβλεπε Νόμος του 2011.

Το 2017 κόπηκαν 214 εκ. αφού η τελευταία δόση της πρώτης γενιάς παρακρατηθέντων δόθηκε στο 2016. Όχι μόνο η Κυβέρνηση αρνείται κάθε συζήτηση της νέας γενιάς παρακρατηθέντων-υπεξαιρεθέντων αλλά έσπευσε στο 4ο μνημόνιο να «νομιμοποιήσει» την παρακράτηση -υπεξαίρεση. Επιπλέον, έχουμε και την περικοπή που προαναφέραμε των 129 εκ. ευρώ.

**Η συνολική μείωση των δαπανών της Τ.Α. για το 2018 ανέρχεται στα 300εκ. ευρώ περίπου** μιας και στην περικοπή των 129 εκ. ευρώ πρέπει να προσθέσουμε και την «απαίτηση» της Κυβέρνησης –Τρόικας για πλεόνασμα της τάξης των 169 εκ. ευρώ.

Η βασική στόχευση **Κυβέρνησης –Τρόικας** είναι η επιβολή από πλευράς Τ.Α. τοπικών φόρων και κάθε λογής ανταποδοτικών σε όλες τις υπηρεσίες της. Το **(ΜΠΔΣ)** δεν αφήνει κανένα περιθώριο παρερμηνείας αφού προβλέπει τα «ανταποδοτικά» από 2,1 δις. το 2015 να φτάσουν τα 3 περίπου δις. το 2021. Η ανατροπή της σχέσης μεταξύ ΚΑΠ και ανταποδοτικών μέσω της επιβολής τοπικών φόρων σχεδιάζεται να φτάσει στο 30%-70%.

**Το Πρόγραμμα Δημοσίων Επενδύσεων (ΠΔΕ)** παραμένει εκμηδενισμένο αφού δεν αναφέρεται καμία ουσιαστική αλλαγή.

Με την κατάθεση του **κρατικού προϋπολογισμού** θα έχουμε πιο συγκεκριμένα στοιχεία μιας και το προσχέδιο κινείται σε γενικό επίπεδο πλην όμως αποκαλύπτει τις πολιτικές προθέσεις. Οι ισχυρισμοί του **Υπουργού Εσωτερικών Π. Σκουρλέτη** ότι η Τ.Α. θα έχει αύξηση σε σχέση με πέρυσι της τάξης του 5% αναμένεται να επαληθευθεί στην πράξη.

Απομένει επίσης να δούμε αν και το 2018 θα επαναληφθούν οι έκτακτες επιχορηγήσεις που δόθηκαν το 2017 ύψους 20εκ. για τους νησιωτικούς δήμους και 150 εκ. από εθνικούς πόρους για τη χρηματοδότηση των παιδικών σταθμών

Στο επικείμενο συνέδριο της **ΚΕΔΕ** αναμένονται οι εξαγγελίες της Κυβέρνησης για το νέο θεσμικό πλαίσιο της Αυτοδιοίκησης και τότε θα μας δοθεί η ευκαιρία να το συζητήσουμε πιο συγκεκριμένα.

**Ο Προϋπολογισμός του Δήμου** για το 2017 παρόλο που ονομαστικά ανέρχεται σε 124,6εκ., ουσιαστικά δεν πρόκειται να ξεπεράσει τα 49εκ. Δηλαδή είναι κατά 75,6εκ. **πλασματικός.**

Ανεξήγητο είναι το γεγονός ότι το **χρηματικό υπόλοιπο** στο τέλος του 2017 ανέρχεται σε 32.3εκ. αυξημένο κατά 4.1εκ. σε σχέση με το 2017.

Έχουμε τονίσει επανειλημμένα ότι οι Δήμοι δεν είναι επιχειρήσεις για να δημιουργούν χρηματικό υπόλοιπο. Χρήματα ποσού περίπου ίσου με το 65% του πραγματικού προϋπολογισμού παραμένουν λιμνάζοντα. Και εδώ απαιτείται μια **πειστική απάντηση** της διοίκησης για το λόγο που δημιουργεί αυτά τα υπερβολικά πλεονάσματα.

Υπενθυμίζω ότι κατά την οκταετία 2007-2016 **«υπεξαιρέθηκαν» από τα ανταποδοτικά 66 εκ.** χωρίς ποτέ να πληροφορηθούμε που διοχετεύθηκαν.

Οι επιδόσεις της Δημοτικής Αρχής το 2017 με βάση τις εκτιμήσεις του υπό συζήτηση προϋπολογισμού είναι απογοητευτικές.

Επιβεβαιώνεται ότι ο Δήμος σε κρίσιμες Υπηρεσίες παρουσιάζει σοβαρό **έλλειμμα αποτελεσματικής διαχείρισης των διαθέσιμων** **πόρων** .

Ενδεικτικά αναφέρουμε

**ΥΠΗΡΕΣΙΑ ΕΚΤΕΛΕΣΗ ΠΡΟΫΠΟΛΟΓΙΣΜΟΥ %**

|  |
| --- |
|  |
| ΠΟΛΙΤΙΣΜΟΣ ΑΘΛΗΤΙΣΜΟΣ ΚΟΙΝΩΝΙΚΗ ΠΟΛΙΤΙΚΗ 31 |
|  |
| ΥΔΡΕΥΣΗ ΑΠΟΧΕΤΕΥΣΗ 25 |
| ΤΕΧΝΙΚΑ ΕΡΓΑ 30 |
| ΠΡΑΣΙΝΟ 29 |
| ΠΟΛΕΟΔΟΜΙΑ 22 |
|  |

Την επόμενη χρονιά θα δαπανηθούν **σε μελέτες και υπηρεσίες** 3.4 εκ. πολλές από τις οποίες είναι στην κατεύθυνση των ιδιωτικοποιήσεων ή και της σπατάλης πόρων.

ΣΧΕΔΙΟ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ ΤΟΥ ΒΟΡΕΙΟΥ ΤΟΜΕΑ ΜΕ ΣΥΝΤΟΝΙΣΤΗ ΤΟ ΔΗΜΟ ΑΜΑΡΟΥΣΙΟΥ ΠΡΟΒΛΕΠΟΝΤΑΙ ΠΟΣΑ ΣΕ ΔΙΑΦΟΡΟΥΣ ΚΩΔΙΚΟΥΣ 322,400 €

ΦΥΛΑΞΗ ΑΠΟ ΙΔΙΩΤΙΚΕΣ ΕΤΑΙΡΕΙΕΣ 440,000

ΜΕΛΕΤΗ ΓΙΑΑΞΙΟΠΟΙΗΣΗ ΑΝΘΡΩΠΙΝΩΝ ΠΟΡΩΝ 74,400

ΦΙΛΑΡΜΟΝΙΚΗ 138,000

ΕΞΟΔΑ ΥΠΕΥΘΥΝΟΥ ΔΗΜΟΣΙΟΤΗΤΑΣ 20,000

Τα **τοκοχρεολύσια** ανέρχονται σε 6 εκ. ετησίως και παρά τις ρυθμίσεις που έχουν γίνει είναι 650,000 υψηλότερα από το 2017

Σε σχέση με τον προϋπολογισμό του 2017 **οι επιχορηγήσεις προς τα Νομικά Πρόσωπα και την Επιχείρηση** του Δήμου είναι μειωμένες κατά:

ΣΧΟΛΙΚΕΣ ΕΠΙΤΡΟΠΕΣ 222,000

ΟΚΟΙΠΑΔΑ 300,000

ΚΟΙΝΩΦΕΛΗΣ 300,000

Μειωμένες είναι και οι δαπάνες για τη διεύθυνση **ΠΟΛΙΤΙΣΜΟΥ ΑΘΛΗΤΙΣΜΟΥ ΚΟΙΝΩΝΙΚΗΣ ΠΟΛΙΤΙΚΗΣ** κατά 1,500,000.

Αυξημένες είναι οι δαπάνες για την **Καθαριότητα και τον Ηλεκτροφωτισμό** κατά 4εκ. που οφείλονται κυρίως στην αύξηση των αποδοχών κατά 1,6 εκ., λόγω της υλοποίησης των προσλήψεων με συμβάσεις αορίστου χρόνου. Η εξέλιξη χαρακτηρίζεται θετική παρόλο που αφορά μόνο σε εργατοτεχνικό και όχι επιστημονικό προσωπικό.

Αύξηση επίσης παρουσιάζουν οι αναθέσεις σε τρίτους της συντήρησης των οχημάτων κατά 400,000, στα καύσιμα και λιπαντικά κατά 500,000 και στις αγορές παγίων κατά 500,000.

Αρνητικό είναι το γεγονός ότι οι επενδύσεις **σε νέα έργα** παραμένουν σταθερές παρόλο που το 2017 είχαν μειωθεί κατά 41% σε σχέση με το 2016 που σημαίνει ότι για άλλη μια χρονιά το **ΤΣΔΑ** θα παραμείνει στα χαρτιά.

Παλαιότερη πρόταση μας για δημιουργία **ειδικού λογαριασμού** για την είσπραξη και τις δαπάνες των ανταποδοτικών τελών προκειμένου να ελέγχεται που δαπανώνται και, αν προκύψει δυνατότητα, να υπάρξει και μείωση των δημοτικών τελών, δεν υλοποιείται

Σχετικά με την υπηρεσία **Τεχνικών Εργων** μιλήσαμε στο Τεχνικό πρόγραμμα

Τα κονδύλια της **Πολεοδομίας** για απαλλοτριώσεις και αποζημιώσεις μειώνονται κατά 760,000παρά τις αυξημένες ανάγκες. Ακόμα περιμένουμε από το 2008 τη **σύσταση επιτροπής** για την διερεύνηση της αντιμετώπισης του θέματος των δεσμευμένων και μη απαλλοτριωμένων κοινόχρηστων χώρων καθώς και των εκκρεμουσών ρυμοτομικών διευθετήσεων.

Παρά την τεράστια ανάγκη **για αναθεώρηση του ΓΠΣ** και την ένταξη νέων περιοχών στο σχέδιο δεν διατίθενται οι αναγκαίες πιστώσεις και η υπόθεση παραπέμπεται στις καλένδες

**Για την αύξηση των Δημοτικών Εσόδων,** απαραίτητης προϋπόθεσης για την εφαρμογή κοινωνικής και αναπτυξιακής πολιτικής του Δήμου, εμείς προτείνουμε:

* Δημιουργία εισπρακτικού μηχανισμού στο Δήμο και άμεση συνεργασία Νομικής, Οικονομικής, Πολεοδομικής και λοιπών υπηρεσιών για την είσπραξη των οφειλών που λιμνάζουν.
* Διεκδίκηση για άμεση ρύθμιση του θέματος των δημοτικών τελών του Golden Ηall και επαναφορά του άρθρου 13.
* Αξιοποίηση της δυνατότητας του νόμου για επιβολή 20 πλάσιων δημοτικών τελών σε κερδοφόρες επιχειρήσεις.

**Με στόχο την ελάφρυνση των δημοτών που πλήττονται από την κρίση** **αλλά και τη βελτίωση της ποιότητας ζωής προτείνουμε**:

* Κατάργηση των τροφείων στους παιδικούς σταθμούς σε όσες οικογένειες έχουν εισόδημα κάτω των 30 χιλιάδων ευρώ πλέον των ισχυουσών σήμερα απαλλαγών
* Κατάργηση των διδάκτρων στα πολιτιστικά και αθλητικά προγράμματα με τα ίδια ως άνω κριτήρια
* Αύξηση των δαπανών για τις σχολικές επιτροπές
* Αύξηση των κοινωνικών δαπανών κατά 500.000€ Συνεργασία χωρίς αποκλεισμούς με όλες τις αλληλέγγυες δομές
* Προγράμματα υποστήριξης ανέργων και απαλλαγή τους από τα δημοτικά τέλη
* Νομική συμπαράσταση σε όσους κινδυνεύουν να χάσουν την πρώτη κατοικία από πλειστηριασμούς
* Τόνωση της τοπικής πολιτιστικής δραστηριότητας με εκδηλώσεις υψηλού καλλιτεχνικού και πολιτιστικού επιπέδου
* Ενίσχυση των επιχειρήσεων κοινωνικής οικονομίας στην κατεύθυνση της κοινωνικής αλληλεγγύης

Χρήματα για τις παραπάνω δράσεις μπορούν να εξοικονομηθούν από το εξειδικευμένο **χρηματικό υπόλοιπο από τακτικά έσοδα και ανέρχεται σε 21 εκ.,** αλλά και την περικοπή της αλόγιστης ανάθεσης υπηρεσιών σε ιδιώτες, που, με καλύτερη οργάνωση, μπορούν να εκτελεσθούν από το προσωπικό του Δήμου.

Σήμερα είναι αναγκαίο όσο ποτέ η τοπική αυτοδιοίκηση κινητοποιώντας κατοίκους και εργαζόμενους να καταγγείλει τις πολιτικές λιτότητας που επιβάλλουν οι μνημονιακές πολιτικές, να διεκδικήσει σθεναρά βασικά αιτήματα της, ώστε να μπορέσει, άμεσα, να λειτουργήσει και να παίξει τον δημόσιο, κοινωνικό και αναπτυξιακό της ρόλο.

Ειδικά ο δικός μας Δήμος θα πρέπει επίσης να διεκδικήσει δυναμικά, χωρίς υπαναχωρήσεις, αντισταθμιστικά οφέλη από την υπόθεση του ΜΩΛ και απόκτηση δημόσιας γης προς αποκατάσταση της μεγάλης περιβαλλοντικής επιβάρυνσης που έχει υποστεί.

**ΣΥΜΠΕΡΑΣΜΑΤΙΚΑ Ο ΠΡΟΫΠΟΛΟΓΙΣΜΟΣ ΤΟΥ 2018**

**Διατηρεί το καθεστώς αδιαφάνειας και απομάκρυνσης των πολιτών από τα κέντρα λήψης των αποφάσεων**

**Σπαταλά πόρους σε μελέτες μεγαλοϊδεατισμού που δεν πρόκειται να αποδώσουν στην ανάπτυξη της πόλης**

**Προωθεί ιδιωτικοποιήσεις που θα επιβαρύνουν ακόμα περισσότερο τους δημότες**

**Είναι αντιπεριβαλλοντικός αφού δεν προωθεί ένα εναλλακτικό μοντέλο διαχείρισης απορριμμάτων**

**Δεν προβλέπει τους αναγκαίους πόρους για τη συντήρηση και βελτίωση των υποδομών της πόλης**

**Δεν αντιμετωπίζει δραστικά τη βιώσιμη κινητικότητα στο κέντρο της πόλη και τις γειτονιές (συγκοινωνίες, μετακινήσεις πεζών, κυκλοφοριακό, στάθμευση)**

**Υποβαθμίζει την ποιότητα ζωής αφού μειώνει τις παροχές σε κοινωνικές παροχές, παιδεία, πολιτισμό, αθλητισμό.**

**Δεν προβλέπει κονδύλια για την απόκτηση των κοινόχρηστων χώρων που κινδυνεύουν να χαθούν, τακτοποίηση εκκρεμουσών ρυμοτομικών υποθέσεων και δεν προχωρά σε αναθεώρηση του ΓΠΣ.**

**Έχει εγκαταλείψει την προσπάθεια καταγραφής της δημοτικής περιουσίας**

**Κατόπιν αυτών καταψηφίζουμε τον Προϋπολογισμό του 2017 και το Ολοκληρωμένο Πλαίσιο Δράσης που τον συνοδεύει**